相和歌辭 梁甫吟
作者：李白
朝代：唐

paragraphs: 長嘯梁甫吟，何時見陽春？
君不見朝歌屠叟辭棘津，八十西來釣渭濱。
寧羞白髮照淥水，逢時吐氣思經綸。
廣張三千六百鈞，風雅暗與文王親。
大賢虎變愚不測，當年頗似尋常人。
君不見高陽酒徒起草中，長揖山東隆準公。
入門不拜騁雄辨，兩女輟洗來趨風。
東下齊城七十二，指麾楚漢如旋蓬。
狂生落拓尚如此，何況壯士當羣雄。
我欲攀龍見明主，雷公砰訇震天鼓。
帝旁投壺多玉女，三時大笑開電光。
倏爍晦冥起風雨，閶闔九門不可通。
以額叩關閽者怒，白日不照吾精誠。
杞國無事憂天傾，䝟貐磨牙競人肉。
騶虞不折生草莖，手接飛猱搏彫虎。
側足焦原未言苦，智者可卷愚者豪。
世人見我輕鴻毛，力排南山三壯士，齊相殺之費二桃。
吳楚弄兵無劇孟，亞夫咍爾爲徒勞。
梁父吟，梁父吟，聲正悲。
張公兩龍劒，神物合有時。
風雲感會起屠釣，大人𡸣屼當安之。